สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 29 ม.ค. 61
29 ม.ค. 2561

ดัชนีดาวโจนส์ตลาดหุ้นนิวยอร์กปิดปรับตัวเพิ่มขึ้นเมื่อวันศุกร์ (26 ม.ค.) โดยดัชนีดาวโจนส์ S&amp;P500 และ Nasdaq ต่างก็ปิดทำนิวไฮอีกครั้ง หลังสหรัฐเผยตัวเลขจีดีพีที่ต่ำกว่าคาดการณ์เล็กน้อย แต่นักลงทุนมองว่ายังแข็งแกร่ง นอกจากนี้ ตลาดยังขานรับการเปิดเผยผลประกอบการที่แข็งแกร่งของบริษัทจดทะเบียนหลายแห่ง
ดัชนีเฉลี่ยอุตสาหกรรมดาวโจนส์เพิ่มขึ้น 223.92 จุด หรือ 0.85% ปิดที่ 26,616.71 จุด ดัชนี S&amp;P 500 บวก 33.62 จุด หรือ 1.18% ปิดที่ 2,872.87 จุด ดัชนี Nasdaq ปรับตัวขึ้น 94.61 จุด หรือ 1.28% ปิดที่ 7,505.77 จุด
 
ตลาดหุ้นยุโรปปิดบวกเมื่อวันศุกร์ (26 ม.ค.) หลังจากที่นักลงทุนคลายความวิตกกังวลเกี่ยวกับการแข็งค่าของสกุลเงินยูโร และขานรับการพุ่งขึ้นของหุ้นกลุ่มผู้ผลิตยาและสินค้าหรู
ดัชนี Stoxx Europe 600 ปรับตัวเพิ่มขึ้น 0.5% ปิดที่ 400.57 จุด
ดัชนี DAX ตลาดหุ้นเยอรมันปิดที่ 13,340.17 จุด เพิ่มขึ้น 41.81 จุด หรือ 0.31% ดัชนี CAC-40 ตลาดหุ้นฝรั่งเศสปิดที่ 5,529.15 จุด เพิ่มขึ้น 47.94 จุด หรือ 0.87% ดัชนี FTSE 100 ตลาดหุ้นลอนดอนปิดที่ 7,665.54 จุด เพิ่มขึ้น 49.70 จุด หรือ 0.65%
 
ตลาดหุ้นลอนดอนปิดบวกเมื่อวันศุกร์ (26 ม.ค.) เนื่องจากนักลงทุนคลายความวิตกกังวลเกี่ยวกับเงินปอนด์ที่แข็งค่าขึ้นอย่างต่อเนื่อง และขานรับตัวเลขจีดีพีที่ขยายตัวมากกว่าการคาดการณ์
ดัชนี FTSE 100 ตลาดหุ้นลอนดอนเพิ่มขึ้น 49.70 จุด หรือ 0.65% ปิดที่ 7,665.54 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดที่ระดับสูงสุดในรอบกว่า 3 ปีเมื่อวันศุกร์ (26 ม.ค.) โดยได้รับแรงหนุนจากสกุลเงินดอลลาร์สหรัฐที่อ่อนค่าลง รวมถึงสต็อกน้ำมันดิบของสหรัฐที่ปรับตัวลง
สัญญาน้ำมันดิบ WTI ส่งมอบเดือนมี.ค. เพิ่มขึ้น 63 เซนต์ หรือ 1% ปิดที่ 66.14 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 4 ธ.ค. 2557
สัญญาน้ำมันดิบเบรนท์ส่งมอบเดือนมี.ค. บวก 10 เซนต์ หรือ 0.1% ปิดที่ 70.52 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงเมื่อวันศุกร์ (26 ม.ค.) จากแรงขายทำกำไรของนักลงทุน หลังราคาทองพุ่งขึ้นอย่างมากก่อนหน้านี้ จากปัจจัยการอ่อนค่าของดอลลาร์
สัญญาทองคำตลาด COMEX (Commodity Exchange) ส่งมอบเดือนก.พ. ร่วงลง 10.8 ดอลลาร์ หรือ 0.79% ปิดที่ 1,352.1 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 17.4 เซนต์ หรือ 0.99% ปิดที่ 17.441 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 13.7 ดอลลาร์ หรือ 1.33% ปิดที่ 1,018.4 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 1.1% ปิดที่ 1,085.05 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับสกุลเงินส่วนใหญ่ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (26 ม.ค.) แม้ประธานาธิบดีโดนัลด์ ทรัมป์ ของสหรัฐ ได้ออกมากล่าวสนับสนุนการแข็งค่าของดอลลาร์
ดอลลาร์อ่อนค่าเทียบเยนสู่ระดับ 108.67 เยน จาก 109.42 เยน และอ่อนค่าเทียบฟรังก์สวิสที่ 0.9353 ฟรังก์ จาก 0.9425 ฟรังก์
ยูโรแข็งค่าเทียบดอลลาร์แตะ 1.2421 ดอลลาร์ จาก 1.2394 ดอลลาร์ ขณะที่ปอนด์ก็แข็งค่าเทียบดอลลาร์ที่ระดับ 1.4157 ดอลลาร์ จาก 1.4124 ดอลลาร์ ส่วนดอลลาร์ออสเตรเลียแข็งค่าเทียบดอลลาร์สหรัฐแตะ 0.8119 ดอลลาร์สหรัฐ จาก 0.8021 ดอลลาร์สหรัฐ